Viljandi büroo juhataja Marge Tammesalu rääkis, et pensionide suurenemise kohta on selgitust palutud nii sel kui möödunud kuul.
Räägitud on pensioni 4,4-protsendilisest kasvust. Nii palju tõsteti seda aga keskmiselt, mis tähendab, et rohkem on neid, kelle pension kasvas vähem.
Riiklik pension koosneb kolmest osast: baasosast, staažiosakust ja kindlustusosakust. Kehtiva baasosa suurus on 120,2069 eurot, mis on kõigile pensioni saajatele sama. Staažiosaku suurus tuleneb aga kuni 1998. aasta 31. detsembrini töötatud aastate arvu ja aastahinde korrutisest. 1. aprillist on aastahinde suurus 4,515 eurot.
1999. aastast hakkas kehtima aastakoefitsientide kogumise süsteem. See tähendab, et 1999. aastast töötatud aja eest arvestatakse riiklikku vanaduspensioni isikustatud sotsiaalmaksu alusel. Kindlustusosaku suurus võrdub pensionikindlustatu aastakoefitsientide summa ja aastahinde korrutisega. Pensionisüsteemist saab lähemalt lugeda sotsiaalkindlustusameti kodulehelt www.ensib.ee.